Сийлахь-Боккха Даймехкан тIом. ТIеман исторехь иза къаьсташ бу кхузткъа миллион сов адамийн дахар дIадаьхьна, шех тераниг хилла боцуш, дийнна хIорд хиллал цIий Iанийна тIом санна. Хийла ярташ, гIаланаш ягийна, хIаллакйина оцу тIеман шерашкахь, хьесап дина ца валлал дукха адамийн кхолламаш бохийна. Оцу тIеман бохамех лаьцна дуьненан массо а яздархочо яздинарг шен чот ялур доцуш ду. Тахана а яздо цунах лаьцна, хIокхул тIаьхьа а яздийр ду, хIунда аьлча и тайпа хилларг шен иэрчаллица, къизаллица ша ма-дарра гайта деза, юха ишттаниг ца хилийта тIаьхьарчу тIаьхьенашна тIе а дуьллуш. ГIиргIазойн яздархочо Айтматов Чингиза аьлла: «ДIадаханчух иэс дицдина стаг, нагахь санна иза кху дуьненахь шен меттиг къасторна тIе юха а хIоттавахь, шен халкъан исторера зеделларг хууш ца хиларна, кхечаьрга терра кхиар доцуш, таханлерчу денца бен ваха йиш йоцуш вуьсу».